Tissue Papers Cafe พื้นที่ชำระใจที่ว่าด้วย กาแฟ ศิลปะ สำนักพิมพ์ และหนังสือ
ณ ใจกลางเมืองของจังหวัดนครสวรรค์ ร้านกาแฟขนาดย่อมยังอยู่ในความสงบของแรกชั่วโมงเปิดร้านตอนเช้า เราผลักประตูกระจกใสที่มีอักษรสีขาวเรียงเป็นระเบียบบอกชื่อ Tissue Papers Cafe (ทิชชู เปเปอร์ส คาเฟ่)เมื่อเข้าสู่ภายในก็พบกับ คุณมิ้ง-อุเทน จิตสุทธิภากร เจ้าของร้านผู้ให้คำนิยามว่าที่นี่คือพื้นที่ชำระใจที่เป็นทั้งร้านกาแฟ พื้นที่ทางศิลปะ และเป็นสำนักพิมพ์เล็กๆ ซึ่งทั้งหมดดังกล่าวล้วนเป็นสิ่งที่เขารักและใฝ่ฝันอยากจะทำThe Vibe ด้วยความชอบในบรรยากาศของร้านกาแฟ ลาเต้อาร์ต งานศิลปะ และมองว่าการทำร้านกาแฟก็นับเป็นงานศิลปะอย่างหนึ่งที่ต้องประกอบขึ้นด้วยทักษะและความสร้างสรรค์ ชายหนุ่มจึงปรับเปลี่ยนตึกแถวหนึ่งคูหาที่ถูกทิ้งว่างให้กลายเป็นคาเฟ่บรรยากาศรื่นรมย์ เฟอร์นิเจอร์ไม้ โต๊ะไม้ หรือเก้าอี้ตัวสวย ถูกทำขึ้นด้วยสองมือของเขา เนื่องจากข้อจำกัดด้านเงินทุน หรือแม้แต่กระเบื้องสีขาวที่แหว่งว่าง ปูไม่เต็มผนังสองด้านดี ก็เกิดจากการแก้ปัญหาด้วยเหตุผลเดียวกัน บรรยากาศภายในร้าน และคุณมิ้ง เจ้าของร้าน ทำให้รู้สึกเหมือนแผ่นกระเบื้องหลุดร่วงออกจากผนัง เขาอธิบาย ผมไม่มีความรู้เรื่องการทำเฟอร์นิเจอร์เลย แต่ค่อยๆ ศึกษา ค่อยๆ ทำ เพราะเวลาที่เราหลังชนฝา เราต้องหาทางออก แล้วข้อจำกัดนี่ล่ะที่จะทำให้เราเกิดไอเดีย แม้แต่ภาพวาดประกอบคำคมของบุคคลดังขนาดเท่าโปสการ์ดประดับผนัง รวมถึงกระเป๋าผ้าดีไซน์เรียบก็เป็นฝีมือของชายหนุ่มคนเดียวกันนี้ ร้านกาแฟบรรยากาศสบายๆ ที่เจ้าของร้านออกแบบด้วยตัวเองThe Drinksคุณมิ้งพาตนเองไปเรียนรู้ศาสตร์การทำกาแฟที่ซิดนีย์ ประเทศออสเตรเลีย เมื่อพื้นฐานที่แน่นถูกผนวกเข้ากับความคิดสร้างสรรค์ จึงเกิดเป็นกาแฟแก้วใหม่ๆ ที่ให้รสและสัมผัสหลากหลาย เมล็ดกาแฟแต่ละที่มามีรสชาติ มีดีของมันอยู่ การจับนั่นมาเจอนี่ก็เหมือนเราเป็นวาทยากรควบคุมให้เครื่องดนตรีแต่ละชิ้นสร้างทำนองที่สอดประสานกันขึ้นมาได้ (ซ้าย) Marocchino (ขวา) Crème Brûlée แก้วแรก เขายกตัวอย่าง Marocchino เป็นการเจอกันระหว่างมอคค่าและคาปูชิโน่ ผสานกลมกล่อมในแก้วขนาดพอดีอุ้งมือโอบที่ถูกปาดด้วยช็อกโกแลตเพื่อสร้างเลเยอร์ ผงโกโก้โรยทับฟองนมนุ่ม วางมาร์ชเมลโลมีไส้ตรงกลางแก้ว อร่อยราวดื่มขนมหวาน Crème Brûlée ชื่อเหมือนของหวานสัญชาติฝรั่งเศส เพียงแต่ชั้นล่างถูกแทนที่ด้วยกาแฟแล้วทับชั้นด้วยฟองนม น้ำตาลส่วนบนสุดถูกเผาไหม้กลายเป็นเกล็ดคาราเมลสีน้ำตาลวาว ใช้ช้อนกะเทาะแผ่นคาราเมลให้แตกเพื่อละเลียดความหวานสักหน่อยก่อน แล้วค่อยยกดื่มเพื่อลิ้มรสในทุกชั้นของแก้วIced Tiramisu Macchiato แม้ฉันจะคุ้นเคยและโปรดปรานคาราเมลมัคคิอาโตเป็นพิเศษมาโดยตลอด แต่ Iced Tiramisu Macchiato แก้วนี้กลับทำให้ปันใจจากที่เคย หากเป็นขนม ชั้นบนสุดของทีรามิสุคือมาสคาโปเนชีส หากแต่แก้วนี้คือฟองนมเนียน นวล นุ่ม โรยกลบด้วยผงโกโก้ ให้รสขมและหวานได้อย่างพอดีกาแฟร้อนมีเมล็ดหลายหลากให้เลือกกาแฟร้อนที่ร้านนี้มีทั้งเมล็ดกาแฟไทยจากเชียงใหม่ และเมล็ดนำเข้าจากต่างประเทศให้เลือก ทั้งเคนยา ฮอนดูรัส กัวเตมาลา และเอธิโอเปีย ส่วนราคาก็แล้วแต่ว่าเลือกเมล็ดอะไร อีกมีทั้งเครื่องดื่มประเภทอื่น เช่น ชา โกโก้ รวมถึงของหวานไว้ละเลียดคู่เครื่องดื่มบรรยากาศชวนจิบและชวนอ่านภายในร้านThe Dishesของหวานของร้านนี้ล้วนมีที่มาที่ไป จึงต้องขอให้เจ้าตัวเลือกสักสองอย่างเอามาเล่า ผมเป็นคนไม่ค่อยกินของหวาน หรือกินแล้วไม่ค่อยสนใจชื่อเมนู แต่ตอนเดินทางไปสิงคโปร์ ญาติของผมที่นั่นพาไปกินขนมปังปิ้งกับกาแฟเป็นมื้อเช้า ขนมปังปิ้งของเขาเป็นแผ่นสไลด์ประกบกัน ตรงกลางปาดแยมและเนยบางๆ กัดไปคำแรกถึงกับต้องหันไปถามญาติว่าเมนูนี้ชื่ออะไร คุณมิ้งกำลังเล่าถึงที่มาของ Singapore Toast จานตรงหน้า ไส้แยมตรงกลางอร่อยมาก เลยมาศึกษาตัวแยมว่าทำอย่างไร แล้วปรับเป็นเวอร์ชันที่ถูกลิ้นเรา ส่วนตัวท็อปปิ้งพยายามนึกถึงความสมดุลระหว่างของแห้งและของเปียก ให้กินแล้วไม่ฝืดคอจนเกินไปSingapore Toast Classic Pancake Classic Pancake ขนมหวานอีกอย่างที่มีตัวตนของเจ้าของร้านอยู่ในนั้น ผมชอบกินแพนเค้กกับไซรัปหวานๆ ในสังคมอเมริกัน แพนเค้กเป็นพระเอกของมื้อเช้าได้เลย เวลาดูหนังฮอลลีวูด เราจะเห็นคนอเมริกันกินแพนเค้กกับกาแฟดำ มันคลาสสิกดี เขาเล่าว่าเวลาที่ตัวละครในหนังหั่นแพนเค้กที่เรียงซ้อนกัน 4-5 ชิ้นแล้วเอาเข้าปาก ขณะมือหนึ่งจับหนังสือพิมพ์ มืออีกข้างวางมีดหั่นแพนเค้กลงแล้วคว้าถ้วยกาแฟขึ้นดื่มเพื่อช่วยให้เคี้ยวแพนเค้กในปากได้คล่องขึ้น เป็นฉากที่ชวนให้เขากลืนน้ำลายตาม ผมเลยมองว่าแพนเค้กกับกาแฟควรเป็นฉากเริ่มต้นเรื่องดีๆ ในเช้าแต่ละวัน Open: วันจันทร์-ศุกร์ เวลา 7.30-18.30 น. วันเสาร์-อาทิตย์ 8.00-19.00 น.Address: ถนนสวรรค์วิถี ซอย 65/7 ตำบลปากน้ำโพ อำเภอเมือง จังหวัดนครสวรรค์Contact: 09 0995 2707Budget: เริ่มต้นที่ 50 บาทWebsite:www.readtissuepapers.comPage:www.facebook.com/tissuepaperscafeMap: 
ด้วยความชอบในบรรยากาศของร้านกาแฟ ลาเต้อาร์ต งานศิลปะ และมองว่าการทำร้านกาแฟก็นับเป็นงานศิลปะอย่างหนึ่ง ชายหนุ่มจึงปรับเปลี่ยนตึกแถวหนึ่งคูหาให้กลายเป็นคาเฟ่บรรยากาศรื่นรมย์ เฟอร์นิเจอร์ไม้ โต๊ะไม้ เก้าอี้ตัวสวย ล้วนถูกทำขึ้นด้วยสองมือของเขาหากเป็นขนม ชั้นบนสุดของทีรามิสุคือมาสคาโปเนชีส หากแต่ Iced Tiramisu Macchiato แก้วนี้คือฟองนมเนียน นวล นุ่ม โรยกลบด้วยผงโกโก้ ให้รสขมและหวานได้อย่างพอดี